**Kriteriji vrednovanja
MATEMATIKA**

Elementi vrednovanja u predmetu Matematika su:

|  |  |  |
| --- | --- | --- |
| **1. Usvojenost znanja i vještina** | **2. Matematička komunikacija**  | **3. Rješavanje problema** |
| Kroz ovaj element vrednovanja učenik opisuje matematičke pojmove, odabire odgovarajuće i matematički ispravne procedure te ih provodi. Učitelj provjerava ispravnost provođenja matematičkih postupaka kod učenika i utvrđuje smislenost dobivenog rezultata. Učenik upotrebljava i povezuje matematiče koncepte. | Ovim elementom vrednuje se da li se učenik koristi odgovarajućim matematičkim jezikom kao što su primjena standardnih matematičkih simbola, zapisa i terminologije pri usmenome i pisanome izražavanju. Učenik se koristi odgovarajućim matematičkim prikazima za predstavljanje podataka, prelazi između različitih matematičkih prikaza. Svoje razmišljanje iznosi cjelovitim, suvislim i sažetim matematičkim rečenicama. Postavlja pitanja i odgovara na pitanja koja nadilaze opseg izvorno postavljenog pitanja. Organizira informacije u logičku strukturu te se primjereno koristi tehnologijom. | Posljednjim elementom vrednuje se da li učenik prepoznaje relevantne elemente problema i naslućuje metode rješavanja. Učenik uspješno primjenjuje odabranu matematičku metodu pri rješavanju problema, modelira matematičkim zakonitostima problemske situacije uz raspravu. Ispravno rješava probleme u različitim kontekstima, provjerava ispravnost matematičkih postupaka i utvrđuje smislenost rješavanja problema te generalizira rješenje. |

Vrednovanje za učenje i vrednovanje kao učenje provodi se prikupljanjem podataka o
učenikovu radu i postignućima (domaće zadaće, kratke pisane vježbe na početku sata, projekti ili prezentacije) i kritičkim osvrtom učenika i učitelja na proces učenja i poučavanja. Učenika se skupnim i individualnim raspravama na satu potiče na samovrednovanje postignuća. Ti oblici vrednovanja iskazuju se opisno. Također, redovito se bilježe zapažanja o razvoju učenikova interesa za predmet, sposobnosti i motivacije, marljivosti, pozornosti na nastavi, radnih navika, ustrajnosti i temeljitosti u radu pri usvajanju ishoda.

**Pismeno vrednovanje**
Pismene provjere koriste se kako bi se istovremeno vrednovalo znanje svih učenika u
razredu iz obrađene cjeline. Provode se tijekom cijele nastavne godine poslije usvojenih ishoda. Pisane provjere najavljuju se mjesec dana prije pisanja provjere. Iz pismene provjere učenici mogu dobiti jednu ili dvije ocjene ovisno o tome koji se elementi vrednuju.

*Raspon postignuća izražen u postotcima za pojedinu ocjenu iz pisane provjere je sljedeći:*

Nedovoljan (1) 0 - 39
Dovoljan (2) 40 - 59
Dobar (3) 60 - 74
Vrlo dobar (4) 75 - 89
Odličan (5) 90 - 100

Inicijalnu pisanu provjeru svi učenici pišu na početku školske godine, a završnu pisanu
provjeru na kraju školske godine pišu samo oni učenici koji se nalaze između dvije ocjene. Ocjena nedovoljan iz pisanih provjera ispravlja se pisanim putem (po potrebi i usmenim) prema dogovoru s učiteljicom.

**Usmeno vrednovanje**
Usmeno provjeravanje i vrednovanje učenikovog znanja provodi se redovito, gotovo na
svakom nastavnom satu tijekom cijele nastavne godine i ne mora se najaviti te se može vrednovati bilo koji iz već navedenih elemenata ocjenjivanja. Ocjena se daje javno u razrednom odjelu. Postignuća učenika vrednuju se brojčanom ocjenom (nedovoljan-1,
dovoljan-2 dobar-3, vrlo dobar-4, odličan-5)

**Domaće zadaće**
Domaće zadaće služe za provjeravanje učenikove samostalnosti i redovitosti rada te se ne
vrednuju sumativno nego se iskazuju opisno. Na početku svakog sata utvrđuje se tko ima, a tko nema domaću zadaću i je li postojala kakva poteškoća kod rješavanja zadaće. Ukoliko većina učenika nije uspjela riješiti neki zadatak, on se riješi usmeno ili pismeno (ovisno o zadatku) pred cijelim razredom uz učiteljičinu pomoć. Ako učenik tri puta za redom nema domaću zadaću, upisuje se bilješka u imenik.

Zaključna ocjena iz Matematike temelji se na usvojenosti odgojno-obrazovnih ishoda i ona ne mora proizlaziti iz aritmetičke sredine pogotovo ako je vidljiv učenikov napredak.

Ako učenik ima većinu negativnih ocjena na kraju nastavne godine koje nije uspio ispraviti, upućuje se na dopunski rad.

**Učiteljica:** Josipa Kocman Grošinić